KOMISIJAS ZIŅOJUMS EIROPAS PARLAMENTAM UN PADOMEI

par to, kā tiek īstenota un pārvaldīta Eiropas Parlamenta un Padomes 2000. gada 8. maija Direktīva 2000/14/EK par dalībvalstu tiesību aktu tuvināšanu attiecībā uz trokšņa emisiju vidē no iekārtām, kas paredzētas izmantošanai ārpus telpām

1.Ievads

Direktīva 2000/14/EK par ārpus telpām izmantojamu iekārtu trokšņa emisiju (tālāk tekstā “direktīva”) tika pieņemta 2000. gada 8. maijā un kļuva piemērojama 2002. gada 3. janvārī. Eiropas Savienības tiesiskais regulējums attiecībā uz trokšņa emisiju no iekārtām, kas paredzētas izmantošanai ārpus telpām, tika ieviests, apvienojot septiņas direktīvas par konkrētiem ražojumiem un divas direktīvas par testa procedūrām.

Direktīvas 20. pants paredz prasību, ka Komisija iesniedz Eiropas Parlamentam un Padomei ziņojumu par Komisijas pieredzi direktīvas īstenošanā un pārvaldīšanā. Pēc visām vajadzīgajām apspriedēm, jo īpaši ar komiteju, kas izveidota ar direktīvas 18. pantu, Komisijai jāiepazīstina ar saviem secinājumiem un vajadzības gadījumā ar šīs direktīvas grozījumiem.

Pamatojoties uz iepriekš minēto, Komisija ir izvērtējusi direktīvu tās darbības laikā. Izvērtējumā ir novērtēta direktīvas darbība, pamatojoties uz direktīvas rezultativitāti tās mērķu sasniegšanā, efektivitāti (īpašu uzmanību pievēršot regulatīvo, tostarp administratīvo, izmaksu un ieguvumu izpētei) un vienkāršošanas un uzlabošanas iespējām, tās saskaņotību ar citiem ES tiesību aktiem, tās piemērotību ieinteresēto personu vajadzībām un ES pievienoto vērtību.

Izvērtējuma atbalstam tika izmantoti dažādi datu avoti, īstenotas dažādas apspriedes ar dalībvalstīm un ieinteresētajām personām attiecīgajās darba grupās, kā arī veikti vairāki pētījumi, kuru mērķis bija apkopot atjauninātu informāciju par darbības jomā ietverto iekārtu veiktspēju un izpētīt pārskatīšanas nepieciešamību un iespējas:

·pētījums “Study on the experience in the implementation and administration of Directive 2000/14/EC relating to the noise emission in the environment by equipment for use outdoors” (tālāk tekstā “NOMEVAL pētījums”) 2007. gadā;

·pētījums “Impact assessment on possible policy options for reviewing the Outdoor Equipment Noise Directive” (tālāk tekstā “ARCADIS pētījums”) 2009. gadā;

·pētījums “Study on the merger of the Directive on noise from outdoor equipment, 2000/14/EC, with the Machinery Directive, 2006/42/EC” (tālāk tekstā “CEPS pētījums”) 2013. gadā;

·pētījums “Study on the suitability of the current scope and limit values of Directive 2000/14/EC relating to the noise emission in the environment by equipment for use outdoors” (tālāk tekstā “ODELIA pētījums”) 2015.–2016. gadā;

·pētījums “Supporting study for an evaluation and impact assessment of Directive 2000/14/EC on noise emission by outdoor equipment” (tālāk tekstā “VVA pētījums”) 2017.–2018. gadā.

Izvērtēšanas rezultāti ir apkopoti īpašā dienestu darba dokumentā (tālāk tekstā “SWD”), kas pievienots šim ziņojumam.

2.Direktīvas mērķis un galvenie noteikumi

Ar direktīvu ir izveidots tiesiskais regulējums, kura mērķis ir saskaņot noteikumus un procedūras, kas saistītas ar trokšņa emisiju vidē no iekārtām, kuras paredzētas izmantošanai ārpus telpām un tiek laistas ES tirgū. Tās mērķis ir aizsargāt iedzīvotāju veselību un labjutību, kā arī vidi, samazinot trokšņa emisiju no iekārtām, kas paredzētas izmantošanai ārpus telpām, un veicināt netraucētu iekšējā tirgus darbību, saskaņojot prasības, ko attiecībā uz trokšņa emisiju piemēro ārpus telpām izmantojamām iekārtām, lai novērstu šķēršļus šādu iekārtu brīvai apritei.

Direktīvas galvenie mērķi ir šādi:

·nodrošināt tās darbības jomā ietilpstošu ārpus telpām izmantojamu iekārtu brīvu apriti ES iekšējā tirgū;

·lai aizsargātu iedzīvotāju veselību un labjutību, kā arī vidi, samazināt pieļaujamo trokšņa līmeni šādām iekārtām;